DECRETO 489/2005, do 25 de agosto, polo que se acorda a cesión do uso, a título gratuíto, dun inmoble, na rúa Valle Inclán, número 14, de Monforte de Lemos (Lugo).
CONSELLERÍA DE ECONOMÍA E FACENDA — III. OUTRAS DISPOSICIÓNS — 09/09/2005

O artigo 30.1º da Lei 3/1985, do 12 de abril, sinala que os bens patrimoniais inmobles da comunidade autónoma dos cales non se xulgue previsible a súa afectación demanial ou aproveitamento pola propia administración, poderán ser cedidos gratuitamente polo Consello da Xunta, por proposta da Consellería de Economía e Facenda, a favor de institucións e corporacións públicas ou sen ánimo de lucro, que deberán destinalos a fins de utilidade pública ou de interese social.
A asociación de veciños do barrio da Florida Eduardo Pondal de Monforte de Lemos solicitou a cesión dun inmoble na rúa Valle Inclán da citada vila, antiga caseta de legoeiros do punto quilométrico 115,75, da estrada C-533, que pertence á Comunidade Autónoma de Galicia en virtude do Real decreto 3317/1982 (BOE nº291, do 4 de decembro), modificado polo Real decreto 2708/1983, sobre transferencias de funcións e servizos da Administración do Estado á Comunidade Autónoma de Galicia en materia de estradas (BOE nº 255, do 25 de outubro).
Mediante o Decreto 131/2005, do 12 de maio (DOG nº 100, do 26 de maio), desafectouse do dominio público o inmoble situado na rúa Valle Inclán, nº 14, de Monforte de Lemos e pola orde da Consellería de Economía e Facenda do 30 de maio de 2005 (DOG nº 114, do 15 de xuño) declarouse a alleabilidade do antedito inmoble.
A Secretaría Xeral e do Patrimonio, dependente da mencionada consellería, tramitou o expediente de cesión de uso de acordo co previsto nos artigos 83 e seguintes do regulamento que desenvolve a
Lei 3/1985, do 12 de abril, do patrimonio da Comunidade Autónoma de Galicia.
Por todo o exposto, por proposta do conselleiro de Economía e Facenda e logo de deliberación do Consello da Xunta de Galicia, na súa reunión do día vinte e cinco de agosto de dous mil cinco,
DISPOÑO:
Artigo 1º
Acórdase a cesión a título gratuíto a favor da asociación de veciños do barrio da Florida, Eduardo Pondal, de Monforte de Lemos, do dereito de uso dun edificio de planta baixa con dous almacéns anexos, cun total construído de 314 m, asentado sobre un soar de 372 m de superficie, situado no punto quilométrico 115,75 da estrada C-533, hoxe rúa Valle Inclán, nº 14, da vila e municipio de Monforte de Lemos (Lugo). Estrema: norte, estrada de situación, rúa Valle Inclán; sur, con terreo de Herminio Quiroga Vázquez (r/ Eduardo Pondal, 13) e con terreo da diocese de Lugo (r/ Eduardo Pondal, 15); leste, con casa de Josefa Gómez Vázquez (r/ Valle Inclán, 16); e oeste, con casa de Alfredo Paradiñeiro Paradiñeiro (r/ Valle Inclán, 12). Inscrito no Rexistro de Propiedade de Monforte de Lemos, no tomo 768, libro 322, folio 29, predio nº 32.829, inscrición 1ª.
Artigo 2º
A cesión de uso relacionada no artigo anterior queda sometida ás seguintes cláusulas:
a) O fin da cesión será a dedicación do inmoble a fins e servizos de interese socio-cultural.
b) A cesión do uso outórgase por un período de dez anos, contados desde a sinatura da correspondente escritura pública, prorrogable por períodos sucesivos da mesma duración, se así o acordase expresamente o Consello da Xunta de Galicia, por proposta da Consellería de Economía e Facenda, logo da petición do cesionario, con anterioridade ao vencemento do período anterior, queda excluída a tácita recondución.
c) Se o dereito cedido non se aplicase ao fin sinalado dentro do prazo de dous anos, contados desde o outorgamento da escritura pública, deixase de estalo con posterioridade, se descoidase ou utilizase con grave quebrantamento, ou se incumprisen calquera das outras cláusulas, considerarase resolta a cesión e o dereito reverterá á Administración da Comunidade Autónoma de Galicia, de conformidade co disposto no artigo 87 do regulamento da Lei 3/1985, do 12 de abril, do patrimonio da Comunidade Autónoma galega.
d) Serán por conta do cesionario:
-Os gastos de conservación e mantemento do inmoble do cal se cede o uso.
-Os gastos polos servizos con que conte o inmoble que se individualicen mediante aparellos contadores.
-As cotas dos tributos que poidan gravar o inmoble.
e) As obras de adaptación, reparación e mellora do inmoble, que serán por conta da entidade cesionaria, requirirán a presentación do proxecto e a súa aprobación pola Secretaría Xeral e do Patrimonio da Consellería de Economía e Facenda. En todo caso, as expensas investidas quedarán en beneficio do inmoble e, en ningún caso, poderán ser reembolsadas pola Comunidade Autónoma de Galicia, propietaria do inmoble.
f) O cesionario subscribirá unha póliza de aseguramento a todo risco, de perdas ou danos materiais, polo importe do valor do inmoble segundo o reflitido no Inventario Xeral do Patrimonio da Comunidade Autónoma e outra póliza de aseguramento de responsabilidade civil que garanta posibles danos a terceiros por un importe mínimo de douscentos mil euros. A Comunidade Autónoma de Galicia será a beneficiaria e a asegurada, respectivamente, destas pólizas, que se manterán durante todo o período de cesión, prazo inicial e, se é o caso, prórrogas.
Artigo 3º
A devandita cesión de uso formalizarase mediante escritura pública subscrita pola Secretaría Xeral e do Patrimonio ou funcionario en quen delegue, debendo constar nela, o acordo de cesión e a aceptación do cesionario; serán por conta deste os custos de formalización.
Disposición derradeira
A Consellería de Economía e Facenda, a través da Secretaría Xeral e do Patrimonio, realizará os trámites necesarios para a efectividade de canto se dispón neste decreto.
Santiago de Compostela, vinte e cinco de agosto de dous mil cinco.
Emilio Pérez Touriño
Presidente
José Ramón Fernández Antonio
Conselleiro de Economía e Facenda
CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES